|  |  |
| --- | --- |
| ARADI LÁSZLÓ ELŐDFöldtudományBSc, 5. félévEötvös Loránd TudományegyetemTermészettudományi Kar | LIPTAI NÓRAGeológusMSc, 1. félévEötvös Loránd TudományegyetemTermészettudományi Kar |
| PATKÓ LEVENTEGeológus M.Sc.MSc, 1. félévEötvös Loránd TudományegyetemTermészettudományi Kar |  |

Témavezető:

|  |
| --- |
| Szabó Csabaegyetemi docens, ELTE TTK |

A Nógrád-Gömör Vulkáni Terület központi részéről (Medves-fennsík és Bábi-hegy) származó felsőköpeny eredetű ultramafikus xenolitok petrográfiai vizsgálata

A felsőköpeny vizsgálatának egyik lehetséges módja a vulkáni tevékenység által felszínre szállított ultramafikus kőzetzárványok tanulmányozása. A Kárpát-Pannon régióban elszórtan található öt fiatal alkáli bazaltos előfordulás (Stájer medence, Kisalföld, Bakony-Balaton-felvidék, Nógrád-Gömör, Persány-hegység) xenolitjai több évtizede kőzettani és geokémiai kutatások témáját szolgáltatják.

Dolgozatunkban a Nógrád-Gömör Vulkáni Területtel foglalkozunk, amely a Pannon-medence északi peremén található. Munkánk során a régió központi részére összpontosítottunk, eddig alig vizsgált lelőhelyeket is felkeresve. A xenolitokat a Medves-platón Eresztvény [NME] és Magyarbánya [NMM] a Bábi-hegyen pedig Fülek-Rátka [NFR], Fülekkovácsi [NFK] és Terbeléd [NTB] bazalt kőfejtőiből gyűjtöttük.

A közel 100 kiválasztott mintából mindkét oldalán polírozott vékonycsiszolatot készítettünk, amelyeken részletes petrográfiai vizsgálatokat végeztünk. A legfontosabb szempontok a szövet és kőzetalkotó ásványok modális részarányának meghatározása, továbbá az ásványszemcsék mikroszkópos jellemzése voltak. Ezek alapján részletes összefoglalást készítettünk a xenolitokról, mellyel célunk a terület alatti felsőköpeny kőzettani viszonyainak bemutatása, valamint a kevéssé kutatott lelőhelyek kőzetzárványainak beillesztése a terület eddig már részletesen elemzett peremi xenolitjai által kialakított képbe.